Leson 12
Hao Nao Mifala Organizem Waka Bilong Mifala for Preachim Kingdom Message?
No longtaem bifor Jesus dae, hem sei: “Olketa disaepol bilong mi bae talemaot disfala gud nius abaotem Kingdom long evri ples long world mekem pipol long evri kantri mas herem. Bihaen datwan nao, world bae finis.” (Matthew 24:14) Bat hao nao bae olketa duim disfala waka for preach evriwea long world? Olketa mas followim example wea Jesus showimaot taem hem stap long earth.—Luke 8:1.
Mifala trae for story witim pipol long haos bilong olketa. Jesus trainim olketa disaepol bilong hem for preachim gud nius from haos tu haos. (Matthew 10:11-13; Acts 5:42; 20:20) Olketa wea preachim gud nius long taem bilong olketa aposol preach long olketa ples wea olketa kasem assignment for preach. (Matthew 10:5, 6; 2 Corinth 10:13) Long distaem tu, waka bilong mifala for preach hem organize gud, and evri kongregeson garem olketa area wea organization bilong mifala markem for olketa preach insaed. Diswan helpem mifala for obeyim komand bilong Jesus for preach “long evriwan.” —Acts 10:42.
Mifala trae for preach long pipol long eni ples wea olketa stap. Jesus showimaot example taem hem preach long olketa pablik area olsem long saed sea and long wanfala well. (Mark 4:1; John 4:5-15) Mifala tu storyim Bible long pipol long eni ples wea olketa stap, olsem long street, olketa bisnis area, park, wharf, and mifala savve iusim telephone. Mifala savve preach tu long olketa neiba, wakfren, skulfren, and olketa relative, long taem wea hem fitim for duim datwan. Evri samting hia helpem staka million pipol evriwea long world for herem “gud nius abaotem wei for sev.”—Psalm 96:2.
Waswe, iu savve tingim eniwan wea iu bae laek for storyim gud nius abaotem Kingdom bilong God long hem and gud samting wea Kingdom bae duim long future? Hem gud iu savve long disfala message bilong hope, bat bae hem gud tu for iu sharem witim staka narawan mekem olketa tu savve garem datfala hope!
Wanem “gud nius” nao iumi mas talemaot?
Long wanem wei nao Olketa Jehovah’s Witness followim example bilong Jesus for preach?
hat_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn